Hesselager: I en lav formiddagssol under et piletræ øffer grisen Frida rundt og roder med trynen i jorden. Hun nipper til græsset og smasker og grynter. Lidt længere væk i folden går artsfællen Trine. Fælles for de to grise, og de andre dyr på Dyrenes Frie Farm her lidt uden for Hesselager er, at ingen af dem ender som bacon og flæskesteg. De er begge blevet frikøbt fra konventionelle svinelandbrug, og begge skal blive gamle her på farmen.

Vi prøver at informere folk. Man kan ikke forholde sig til de 33 millioner slagtesvin, der produceres i Danmark hvert år, men man kan forholde sig til en enkelt gris, en enkelt høne eller en enkelt ged.

Dyrenes Frie Farm er en forening, der blev stiftet i 2015. Foreningens formål er at skabe en oase for produktionsdyr, der ellers ville ende deres liv på et slagteri. Her er geder, grise, hængebugsvin, æsler og heste. Og så er der Kirsten van Deurs. Hun er mennesket, der bor på farmen og passer og plejer dyrene. Det er tydeligt, at hun holder af alle dyrene, som får nus og kærlige ord med på vejen, da hun viser rundt på farmen og i markerne, der breder sig over fire tønder land. Grisene går for sig selv og har adgang til et vandhul. Heste, æsler og geder går på en anden mark og græsser i solen.

- Er det i orden at slå nogen ihjel, som ikke ønsker at dø? Er det i orden at holde dyr under forhold, der ikke er naturlige for dem? spørger Kirsten van Deurs.

Hun efterlader ingen tvivl om, hvad hendes eget svar er på spørgsmålet. Selv har hun været veganer de seneste tre år efter næsten et helt liv som vegetar. Og stod det til hende, skulle landmændene dyrke marker med mad til mennesker og ikke mad til dyr. Faktisk så hun gerne, at alle mennesker blev veganere.

- Vi har ikke brug for at spise kød, vi kan sagtens få de proteiner, vi har brug for fra planter. Verden ville blive et renere sted at leve, hvis mennesker ikke spiste kød, siger hun.